b'\n_START_ARTICLE_\nPentomino\n_START_SECTION_\nPovijest\n_START_PARAGRAPH_\nIako se igra spominje jo\xc5\xa1 po\xc4\x8detkom XX. stolje\xc4\x87a (najpoznatiji je problem "Strgana \xc5\xa1ahovska plo\xc4\x8da" iz Dudeneyjeve knjige "The Canterbury Puzzles" iz 1907.), rije\xc4\x8d "pentomino" izmislio je ameri\xc4\x8dki matemati\xc4\x8dar Solomon W. Golomb i prvi put primijenio u \xc4\x8dlanku objavljenom u stru\xc4\x8dnom \xc4\x8dasopisu American Mathematical Monthly 1954. Poliomino, kao nadre\xc4\x91enu skupinu, spomenuo je i popularizirao Martin Gardner u \xc4\x8dasopisu Scientific American tek 1957.\n_START_SECTION_\nPlo\xc4\x8dice\n_START_PARAGRAPH_\nOd pet kvadrata se mo\xc5\xbee sastaviti 12 prostih (bez rotacije ili refleksije), 18 jednostranih (sa 6 zrcalnih parova) i 63 fiksnih pentomina (s rotacijama i refleksijama)._NEWLINE_Za igru se koristi 12 plo\xc4\x8dica (figura), sve proste kombinacije od pet kvadrata. Zbog lak\xc5\xa1eg pam\xc4\x87enja (prema sli\xc4\x8dnosti) 7 plo\xc4\x8dica ozna\xc4\x8davaju se sa zadnjih 7 slova abecede T, U, V, W, X, Y, Z, a preostalih 5 plo\xc4\x8dica slovima F, I, L, P, N (pomo\xc4\x87na rije\xc4\x8d FILiPiNi).\n_START_SECTION_\nIgra za vi\xc5\xa1e igra\xc4\x8da\n_START_PARAGRAPH_\nPostoji vi\xc5\xa1e ina\xc4\x8dica igre za vi\xc5\xa1e igra\xc4\x8da. Naj\xc4\x8de\xc5\xa1\xc4\x87a je igra na standardnoj \xc5\xa1ahovskoj plo\xc4\x8di 8\xc3\x978 polja._NEWLINE_Kad igraju dva igra\xc4\x8da, plo\xc4\x8dice se promije\xc5\xa1aju i igra\xc4\x8di naizmjence uzimaju po jednu iz hrpe, svaki po 6. Zatim ih naizmjeni\xc4\x8dno stavljaju na proizvoljna prazna polja plo\xc4\x8de. Igra se prekida kada igra\xc4\x8d koji je na redu u svojoj hrpi nema vi\xc5\xa1e plo\xc4\x8dicu koju bi mogao uklopiti na plo\xc4\x8du, i taj igra\xc4\x8d gubi partiju._NEWLINE_Isti na\xc4\x8din igre je i s tri ili \xc4\x8detiri igra\xc4\x8da (koji igraju svaki za sebe ili u parovima), samo \xc5\xa1to dobiju po 4, odnosno 3 plo\xc4\x8dice, a pobjednik je igra\xc4\x8d (ili par) koji je postavio zadnju plo\xc4\x8dicu.'